KCE:ชี้กำไรไตรมาส 3/59 โตโดดเด่นแนะซื้อราคาเป้าหมาย 126.00 บาท
KCE:ชี้กำไรไตรมาส 3/59 โตโดดเด่นแนะซื้อราคาเป้าหมาย 126.00 บาท
27 ต.ค. 2559

บล.บัวหลวง ระบุในบทวิเคราะห์วันนี้(27 ต.ค.) ว่า บริษัท เคซีอี อีเลคโทรนิคส์ จำกัด (มหาชน) หรือ KCE คาดกำไรไตรมาส  3/59 ที่ 799 ล้านบาท เพิ่มขึ้น 39%เทียบช่วงเดียวกันของปีก่อนแต่ทรงตัว เทียบไตรมาสก่อนหน้า หากไม่รวมรายการพิเศษ ซึ่งจะมีการบันทึกรายการภาษีจ่าย (เข้ามาครั้งเดียว) ที่เกี่ยวเนื่องกับเงินประกันน้ำท่วมราว 22 ล้านบาท และกำไรจากอัตราแลกเปลี่ยน กำไรหลักจะอยู่ที่ 781 ล้านบาท เพิ่มขึ้น 30% เทียบช่วงเดียวกันของปีก่อนและ 2% เทียบไตรมาสก่อนหน้า กำไรเพิ่มได้น้อยกว่าที่คาด
เนื่องจากการรับรู้รายได้ที่ล่าช้า จากลูกค้าเปลี่ยนจากการใช้บริการจัดส่งทางอากาศมาเป็นทางเรือ อย่างไรก็ดีผลกระทบส่วนนี้จะไปส่งผลบวกต่อกำไรในไตรมาส 4 ซึ่งปกติจะเป็นช่วง low season แทน สำหรับประสิทธิภาพของโรงงานใหม่ยังทำได้ดีต่อเนื่องโดยคาดอัตรากำไรขั้นต้นไตรมาสนี้จะเพิ่มขึ้นไปที่ 35.8% จาก 35.5% ในไตรมาส 2/59
แม้จะมีผลกระทบของค่าเงินบาทที่แข็งค่าราว 1.5% อีกทั้งการเพิ่มกำลังการผลิตใน Phase 3 เข้ามาแค่เดือน ก.ย. เพียงเดือนเดียวเท่านั้น เรามีการปรับประมาณการกำไรปี 59 ลง 2% จากผลของการรับรู้รายได้ที่ล่าช้า แต่ปรับเพิ่มประมาณการกำไรปี 60 ขึ้น 4% จากอัตรากำไรขั้นต้นที่ดีกว่าคาดของโรงงานใหม่ ปรับราคาเป้าหมายไปอยู่ที่ 126 บาท (จาก 121 บาท) และยังคงคำแนะนำ ซื้อ